บัตรเครดิตอัดโปรส่งท้ายปีเก่า "แถมแหลกแจกสะบัด"
ธนาคารพาณิชย์เร่งออกแคมเปญกระตุ้นให้ลูกค้าใช้จ่ายผ่านบัตรเครดิตในช่วงเดือนสุดท้ายของปีนี้
7 ธ.ค. 2558

โดย...ศุภลักษณ์ เอกกิตติวงษ์
ไม่เพียงแต่ผู้ค้าปลีกเท่านั้นที่เร่งปิดยอดการขายในเดือนสุดท้ายของปีนี้ ให้ผลกำไรจากการทำงานเพิ่มขึ้น แต่ธนาคารพาณิชย์เองก็เร่งออกแคมเปญกระตุ้นให้ลูกค้าใช้จ่ายผ่านบัตรเครดิตด้วยเช่นกัน การจัดโปรโมชั่นลด แลก แจก แถม คู่กันจะช่วยกระตุ้นการใช้จ่ายของผู้ซื้อให้ง่ายขึ้น
ฐากร ปิยะพันธ์ กรรมการผู้จัดการใหญ่ บริษัท อยุธยา แคปปิตอล เซอร์วิสเซส (กรุงศรี คอนซูมเมอร์) กล่าวว่า แคมเปญที่ฮอตฮิตที่สุด คือ แคมเปญผ่อน 0% ซึ่งไม่เพียงแต่สินค้ารุ่นใหม่เท่านั้นที่ได้รับความสนใจ
ทว่าผู้ผลิตสินค้า รวมทั้งห้างสรรพสินค้ายังขอความร่วมมือในการจัดแคมเปญแบ่งชำระในหลายผลิตภัณฑ์และบริการ เพราะด้วยสภาพเศรษฐกิจที่เงินตึงมือ เป็นจุดลงตัวที่ต้องการมีแคมเปญประเภทนี้ตลอดช่วง เพื่อช่วยกระตุ้นผู้ซื้อให้ยอมจ่ายและผู้ขายสามารถขายสินค้าได้มากขึ้น
ตัวอย่างความร่วมมือเห็นได้ชัดในกลุ่มโทรศัพท์มือถือและแกดเจ็ตที่เทคโนโลยีเปลี่ยนแปลงเร็ว สมาร์ทโฟนรุ่นใหม่ออกสู่ตลาดอย่างต่อเนื่อง และด้วยอานิสงส์ของการเปิดประมูล 4จี ทำให้สมาร์ทโฟนและแกดเจ็ตรุ่นเก่าความนิยมถดถอย จะปล่อยให้สินค้าค้างสต๊อกนานยิ่งขายไม่ออก ฉะนั้นผู้ผลิตจะนำผลิตภัณฑ์เหล่านี้ไปจำหน่ายในต่างจังหวัด พร้อมใช้โปรโมชั่นบัตรเครดิตผ่อนชำระเข้าร่วมเป็นสิ่งที่กระตุ้นได้เป็นอย่างดี
กลุ่มสินค้าที่เข้ามาร่วมโปรแกรมผ่อน 0% นอกจากกลุ่มโทรศัพท์มือถือและแกดเจ็ตแล้ว ยังรวมไปถึงเครื่องใช้ไฟฟ้า โทรทัศน์ และกระเช้าของขวัญด้วย เพราะสิ้นปีเป็นช่วงที่จะมีสินค้ารุ่นใหม่ออกสู่ท้องตลาด รวมทั้งผู้บริโภคจะมีกำลังซื้อเพิ่มจากโบนัสปลายปี
“ระยะหลังจะพบว่าผู้บริโภคนิยมการผ่อนชำระมากขึ้น แม้จะเป็นสินค้าที่ราคาไม่แพงก็ตาม เช่น 3,000 บาท ก็ผ่อนได้ เพราะช่วยยืดสภาพคล่องในกระเป๋าได้ และยังได้สิ่งของที่ต้องการในราคาเท่าเดิม ไม่เสียดอกเบี้ยเพิ่ม จุดนี้ช่วยผู้ประกอบการขายของได้ง่ายขึ้น” ฐากร กล่าว
นอกจากนี้ กลุ่มโรงพยาบาลและประกันก็เป็นกลุ่มที่กรุงศรีให้ความสำคัญในการจัดทำแคมเปญผ่อน 0% ทำให้ยอดการใช้จ่ายผ่านบัตรเดือน พ.ย. เติบโตขึ้นถึง 12-13% จาก 10 เดือนแรกยอดใช้จ่ายต่ำกว่าเป้ามาก
ที่สำคัญในเดือน ธ.ค. ซึ่งเป็นเดือนที่ยอดใช้จ่ายสูงที่สุด ประกอบกับรัฐบาลมีมาตรการกระตุ้นเศรษฐกิจออกมาก่อนหน้านี้ ทำให้ความเชื่อมั่นผู้บริโภคกลับมากล้าที่จะใช้จ่ายมากขึ้น ขณะที่เจ้าของสินค้าต้องการปิดยอดสิ้นปีให้สวยหรู เป็นโอกาสของนักช็อปที่ได้ทั้งของเซลส์ราคาประหยัดและยังผ่อนชำระได้อีกด้วย
ด้าน พิทยา วรปัญญาสกุล รองประธานเจ้าหน้าที่บริหาร ธุรกิจบัตรเครดิต บริษัท บัตรกรุงไทย(เคทีซี) กล่าวว่า ปลายปีมีแคมเปญกระตุ้นยอดการใช้จ่ายที่หลากหลาย เจาะทุกกลุ่มลูกค้า ซึ่งเคทีซีออกแคมเปญใหญ่ให้ลูกค้าใช้จ่ายผ่านบัตรลุ้นโชค 2 ชั้น ทั้งสะสมคะแนน แลกส่วนลด อีกทั้งทุก 1,000 บาท รับสิทธิจับสลากลุ้นรางวัลใหญ่โดยไม่จำกัดจำนวนครั้งอีกด้วย
“เดือน ธ.ค. เป็นเดือนที่ยอดการใช้จ่ายสูงสุด และตลาดมีกำลังซื้อเยอะมาก งบการตลาดส่วนใหญ่จะเทลงมาในไตรมาสสุดท้าย และเน้นเดือนสุดท้ายของปีมากที่สุด โดยนอกจากแคมเปญเพื่อจะแบ่งเบาภาระจากแคมเปญผ่อนชำระแล้ว ยังเพิ่มมูลค่าของการใช้จ่ายผ่านคะแนนสะสมและเงินคืนเข้ามาเป็นทางเลือกอีกด้วย” พิทยา กล่าว
เมื่อสำรวจโปรโมชั่นบัตรเครดิตในตลาดช่วงปลายปี จะพบว่ามีความหลากหลายและให้สิทธิพิเศษมากมาย เจาะกลุ่มลูกค้าทุกเซ็กเมนต์ ซึ่งเฉพาะในหมวดช็อปปิ้ง โปรโมชั่นจะมีทางเลือกทั้งแบบผ่อนชำระ ส่วนลด และเงินคืน
โดยบัตรเครดิตกรุงศรีมีโปรโมชั่นที่แยกออกมาตามพันธมิตร เช่น ที่โฮมโปร ได้สิทธิ 2 ต่อ ต่อที่ 1 ให้ส่วนลดเพิ่ม 10% เมื่อแลกคะแนนเท่ายอดชำระ ต่อที่ 2 ให้เครดิตเงินคืนสูงสุด 1.3 หมื่นบาท เมื่อชำระเต็มจำนวนหรือผ่อน 0% 6 เดือนขึ้นไป ยิ่งถ้าใช้บัตรเครดิตโฮมโปร วีซ่า แพลทินัม ในเครือกรุงศรี ได้ส่วนลดถึง 2 ต่อ สูงสุดถึง 16% ตั้งแต่วันที่ 26 พ.ย.-20 ธ.ค.นี้
สำหรับบัตรเครดิตเคทีซีออกแคมเปญใหญ่ท้ายปี โชคสุดฟิน พินเองได้ กับบัตรเคทีซี เพื่อกระตุ้นการใช้จ่ายผ่านบัตร โดยทุกการใช้จ่าย 1,000 บาท รับ 1 พิน เพื่อลุ้นรางวัล โดยเลือกรางวัลเองได้และไม่จำกัดเพียงรางวัลเดียว เริ่มวันที่ 1 พ.ย. 2558-31 ม.ค. 2559
ด้าน บัตรเครดิตกสิกรไทย เปิดตัวแคมเปญใหญ่ “กิน ช้อป ช้อป ครบ 7 วัน รับเครดิตเงินคืนสูงสุด 4,200 บาท” สำหรับลูกค้าบัตรเครดิตกสิกรไทยที่มียอดใช้จ่ายในแต่ละหมวดของร้านอาหารทั่วไทย ห้างสรรพสินค้าชื่อดัง และซูเปอร์มาร์เก็ตชั้นนำ ตั้งแต่ 2,000 บาทขึ้นไป อย่างน้อย 7 วัน ในแต่ละเดือน จะได้รับเงินคืน 700 บาท โดยแต่ละหมวดได้รับเงินคืนสูงสุด 1,400 บาท นอกจากนี้ ยังร่วมมือกับแบรนด์พันธมิตร เช่น พอลแฟรงค์ นิวยอร์กแอลเอ รีฟ ให้ส่วนลด 20-30% ตั้งแต่วันนี้-31 ธ.ค. 2558